Author: zuzana.kubalakova
Last saved by: jost
Company: mssr

Návrh opatrení na zefektívnenie zverejňovania údajov  v Obchodnom vestníku

I.  Povinnosť fyzických osôb a právnických osôb zverejňovať údaje    v Obchodnom vestníku

Povinnosť fyzických osôb a právnických osôb, zväčša podnikateľov,  zverejňovať údaje v Obchodnom vestníku je stanovená najmä v týchto právnych predpisoch:

1)	Obchodný zákonník

Obchodný zákonník upravuje povinnosť podnikateľov zverejniť v Obchodnom  vestníku oznámenie o zmene právnej formy obchodnej spoločnosti a výzvu veriteľom (§ 69b ods.  8), oznámenie o vstupe spoločnosti do likvidácie spolu a výzvu veriteľom (§ 73), oznámenie o znížení základného imania a jeho výšku spolu s výzvou veriteľom (§ 147), vyhlásenie listinných akcií za neplatné pri zvýšení základného imania akciovej spoločnosti z majetku spoločnosti (§ 209 ods. 4), vyhlásenie listinných akcií za neplatné pri znížení základného imania akciovej spoločnosti (§ 214 ods. 2), vyhlásenie akcií za neplatné pri znížení základného imania akciovej spoločnosti (§ 214  ods. 4), oznámenie o znížení základného imania akciovej spoločnosti a upovedomenie veriteľov o ich práve požadovať zabezpečenie (§ 215 ods. 2 a 3), oznámenie o uložení návrhu zmluvy o zlúčení alebo o splynutí spoločností v zbierke listín (§ 218a ods. 5).

	Vzhľadom na to, že motivačným faktorom podnikateľov na zverejnenie údajov v Obchodnom vestníku sú vo väčšine uvedených prípadov právne skutočnosti, ktoré nastanú v prepojení na deň ich zverejnenia v Obchodnom vestníku (napr. ak veritelia neprihlásia svoje pohľadávky v lehote stanovenej v oznámení o vstupe spoločnosti do likvidácie, zverejnenom v Obchodnom vestníku, tieto ich práva zanikajú), domnievame sa, že žiadne ďalšie opatrenia nie sú potrebné. 

2)	Zákon č. 111/1990 Zb. o štátnom podniku v znení neskorších predpisov 

Podľa § 15c ods. 2 citovaného zákona, je likvidátor štátneho podniku povinný zverejniť v Obchodnom vestníku oznámenie o vstupe podniku do likvidácie spolu s výzvou veriteľom, aby prihlásili svoje pohľadávky v stanovenej lehote, inak tieto práva zanikajú.

	Podobne ako v prípade Obchodného zákonníka nenavrhujeme žiadne opatrenia v súvislosti so zverejňovaním údajov v Obchodnom vestníku podľa zákona o štátnom podniku. 

3)	Zákon č. 34/2002 Z. z. o nadáciách a o zmene Občianskeho zákonníka v znení neskorších predpisov

Podľa zákona č. 34/2002 Z.z. ročná účtovná závierka nadácie musí byť overená audítorom a nadácia je povinná najneskôr do 31. mája zaslať výrok audítora na zverejnenie v Obchodnom vestníku (§ 35 ods. 4). Za zverejnenie výroku audítora k ročnej účtovnej závierke nadácia musí zaplatiť 600Sk. 

	Nadácia je zároveň povinná každoročne vypracovať výročnú správu, ktorá obsahuje ročnú účtovnú závierku, zhodnotenie základných údajov zahrnutých v nej a výrok audítora k ročnej účtovnej závierke a podľa § 35 ods. 4 zaslať najneskôr do 31. mája jeden výtlačok výročnej správy Ministerstvu vnútra SR. Ak nadácia nezašle ministerstvu výročnú správu v stanovenej lehote, ministerstvo uloží nadácii za porušenie tejto povinnosti pokutu v sume od 10 000 Sk do 100 000 Sk. V rozhodnutí o uložení pokuty ministerstvo určí primeranú lehotu na zaslanie výročnej správy.
	
Vzhľadom na vyššie uvedené, navrhujeme preniesť povinnosť zverejniť výrok audítora k ročnej účtovnej závierke v Obchodnom vestníku na Ministerstvo vnútra SR a zrušiť úhradu za zverejnenie podľa prílohy č. 2 k nariadeniu vlády Slovenskej republiky č. 42/2004  Z. z. o Obchodnom vestníku. Ďalej navrhujeme, aby výrok audítora k ročnej účtovnej závierke bol zasielaný nadáciou registrovému úradu v elektronickej forme.

4)	Zákon č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení zákona č. 34/2002 Z.z.

Podľa § 24 ods. 3 citovaného zákona je neinvestičný fond povinný najneskôr do 15. apríla zaslať na zverejnenie v Obchodnom vestníku výtlačok ročnej účtovnej závierky overenej audítorom. 

Neinvestičný fond je povinný vždy do 31. marca vypracovať výročnú správu za uplynulý kalendárny rok, ktorá obsahuje ročnú účtovnú závierku, vyhodnotenie základných údajov v nej zahrnutých a výrok audítora k nej (ak vznikla povinnosť jej overenia audítorom). Podľa § 25 ods. 3 zákona č. 147/1997 Z.z. jeden výtlačok výročnej správy zasiela neinvestičný fond registrovému úradu do 15. apríla. V prípade, že neinvestičný fond porušil túto svoju povinnosť, registrový úrad môže podať návrh na jeho zrušenie. Navrhujeme preto vykonať zmenu príslušnej právnej úpravy tak, aby výtlačok ročnej účtovnej závierky zasielal na zverejnenie v Obchodnom vestníku registrový úrad. Ďalej navrhujeme, aby výročná správa  bola zasielaná neinvestičným fondom  registrovému úradu v elektronickej forme.

5)	Zákon č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z.

Podľa § 33 ods. 4 citovaného zákona je nezisková organizácia povinná najneskôr do 15. apríla zaslať na zverejnenie v Obchodnom vestníku výtlačok ročnej účtovnej závierky overenej audítorom. 

Vzhľadom na to, že podľa § 34 je nezisková organizácia povinná každoročne vypracovať a do 15. júla zaslať registrovému úradu výročnú správu, ktorej súčasťou je aj ročná účtovná závierka, zhodnotenie základných údajov v nej obsiahnutých a výrok audítora (ak ju audítor overoval), navrhujeme, aby výtlačok ročnej účtovnej závierky na zverejnenie v Obchodnom vestníku zasielal registrový úrad. Nezaslanie výročnej správy v stanovenej lehote registrovému úradu je jedným z dôvodov na zrušenie neziskovej organizácie podľa § 14 písm. f) zákona č. 213/1997 Z.z. o neziskových organizáciách poskytujúcich všeobecne prospešné služby v znení zákona č. 35/2002 Z.z. .Ďalej navrhujeme, aby výročná správa, ktorej súčasťou je aj ročná účtovná závierka, zhodnotenie základných údajov v nej obsiahnutých a výrok audítora (ak ju audítor overoval),  bola zasielaná neziskovou organizáciou registrovému úradu v elektronickej forme.

6)	Zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov 

Podľa ustanovení citovaného zákona je emitent povinný bez zbytočného odkladu uverejniť v Obchodnom vestníku rozhodnutie o zmene podoby cenného papiera (§ 15 ods. 2), zmenu podoby listinného cenného papiera na zaknihovaný cenný papier a lehotu, v akej lehote sú mu majitelia menených cenných papierov povinní odovzdať listinné cenné papiere  (§ 16 ods. 1), výzvu na predloženie listinného cenného papiera na doručiteľa, ak je majiteľ uvedeného cenného papiera v omeškaní s jeho predložením, spolu s upozornením, že inak bude cenný papier vyhlásený za neplatný (§ 16 ods. 7) a výzvu na vyzdvihnutie listinných cenných papierov po zmene podoby cenných papierov zo zaknihovanej podoby na listinnú podobu (§ 17 ods. 3).  Podľa § 157 ods. 3 zákona o cenných papieroch právnická osoba, ktorej bolo odňaté povolenie na poskytovanie investičných služieb, zašle rozhodnutie o odňatí povolenia na poskytovanie investičných služieb do 30 dní od jeho právoplatnosti na uverejnenie Obchodnému vestníku.

Pokiaľ ide o povinnosť právnickej osoby podľa § 157 ods. 3 zákona o cenných papieroch, navrhujeme zmeniť príslušnú právnu úpravu tak, aby právoplatné rozhodnutie o odňatí povolenia na poskytovanie investičných služieb zasielal na zverejnenie v Obchodnom vestníku Úrad pre finančný trh, ktorý toto rozhodnutie vydal. V ostatných prípadoch sa domnievame, že existuje dostatočný motivačný faktor na plnenie povinnosti zverejňovania údajov zo strany emitentov cenných papierov (v prepojení na deň zverejnenia údajov v Obchodnom vestníku nastanú zo zákona dôležité právne skutočnosti). 

7)	Zákon č. 530/1990 Zb. o dlhopisoch v znení neskorších predpisov

	Zákon č. 530/1990 Zb.o dlhopisoch v znení neskorších predpisov v § 3 ods. 5 stanovuje povinnosť emitenta najneskôr týždeň pred začiatkom vydávania dlhopisov zverejniť emisné podmienky dlhopisov v periodickej tlači s celoštátnou pôsobnosťou uverejňujúcej burzové správy a najneskôr dva mesiace od začiatku vydávania aj v Obchodnom vestníku. Zmeny v emisných podmienkach dlhopisov je emitent povinný najneskôr do desiatich dní od platnosti týchto zmien zverejniť v periodickej tlači s celoštátnou pôsobnosťou uverejňujúcej burzové správy a zároveň v uvedenej lehote podať žiadosť o zverejnenie týchto zmien v Obchodnom vestníku. Za porušenie povinností podľa § 3 ods. 5 môže Úrad pre finančný trh uložiť emitentovi dlhopisov podľa závažnosti a miery zavinenia pokutu do 500 000 Sk (§ 22 ods. 3 písm. a)).

	Vzhľadom na to, že emitent je povinný do 15 dní odo dňa začatia vydávania dlhopisov predložiť emisné podmienky dlhopisov Úradu pre finančný trh a Národnej banke Slovenska (§ 8 ods. 1), navrhujeme, aby Úrad pre finančný trh zaslal emisné podmienky dlhopisov na zverejnenie v Obchodnom vestníku namiesto emitenta, pričom emitent by zaplatil správny poplatok. V prípade, že emitent včas nepredloží emisné podmienky Úradu pre finančný trh, tento mu môže podľa § 22 ods. 3 písm. b) platného zákona uložiť podľa závažnosti a miery zavinenia pokutu do 100 000 Sk. 

8)	Zákon č. 595/2003 Z. z. o dani z príjmov v znení neskorších predpisov

Podľa § 50 ods. 14 uvedeného zákona je prijímateľ 2 % zaplatenej dane, ktorého súhrn podielov zaplatenej dane z príjmov fyzických osôb a právnických osôb v ročnom prehľade prijímateľov je vyšší ako 100 000 Sk, povinný do 12 mesiacov odo dňa zverejnenie zoznamu prijímateľov zaslať presnú špecifikáciu použitia prijatého podielu na zverejnenie v Obchodnom vestníku, ktorá obsahuje najmä výšku a účel použitia podielu zaplatenej dane, spôsob použitia podielu zaplatenej dane, prípadne výrok audítora, ak to ustanovuje osobitný predpis. V prípade nesplnenia povinnosti zverejnenia v Obchodnom vestníku podľa § 50 ods. 14, Notárska komora SR nezaradí prijímateľa do zoznamu prijímateľov na obdobie troch rokov počnúc rokom, v ktorom došlo k nesplneniu povinnosti. 

Domnievame sa, že žiadne ďalšie opatrenia nie sú potrebné. 

9)	Zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

Podľa § 37 ods. 3 a 7 citovaného zákona sú banka a zahraničná banka povinné uverejňovať v Obchodnom vestníku výročnú správu, ako aj informácie uvedené v § 37 ods. 4 a 5. Ak Národná banka Slovenska zistí nedostatky v činnosti banky alebo zahraničnej banky, spočívajúce v nedodržiavaní alebo v obchádzaní týchto ustanovení môže podľa závažnosti, miery zavinenia a povahy zistených nedostatkov uložiť banke alebo zahraničnej banke pokutu a/alebo uložiť uverejnenie opravy neúplnej, nesprávnej alebo nepravdivej informácie, ktorú banka alebo  zahraničná banka uverejnila na základe zákonom uloženej povinnosti (§ 50 ods. 1) .
Podľa § 65 ods. 4 zákona o bankách právnická osoba, ktorej bolo odobraté bankové povolenie, je povinná zaslať rozhodnutie o odobratí bankového povolenia do 30 dní odo dňa jeho právoplatnosti na uverejnenie Obchodnému vestníku. 

Navrhujeme, aby Národná banka Slovenska zaslala na uverejnenie v Obchodnom vestníku svoje rozhodnutie o odobratí bankového povolenia po nadobudnutí jeho právoplatnosti namiesto právnickej osoby. Ďalej navrhujeme, aby Národná banka Slovenska zaslala Obchodnému vestníku na zverejnenie právoplatné rozhodnutie o obmedzení rozsahu alebo spôsobu výkonu niektorých bankových činností podľa  
§ 9 ods. 3 zákona o bankách.

10)	  Zákon č. 95/2002 Z.z. o poisťovníctve a o zmene a doplnení niektorých zákonov v znení zákona č. 430/2003 Z. z. a zákona č. 186/2004 Z.z.

Podľa § 63 ods. 2 citovaného zákona rozhodnutie o odňatí povolenia na vykonávanie poisťovacej činnosti alebo o odňatí povolenia na vykonávanie zaisťovacej činnosti zašle právnická osoba, ktorej bolo odňaté takéto povolenie, do 30 dní od jeho právoplatnosti na uverejnenie Obchodnému vestníku. 

Navrhujeme, aby právoplatné rozhodnutie o odňatí povolenia na vykonávanie poisťovacej činnosti alebo o odňatí povolenia na vykonávanie zaisťovacej činnosti zasielal na uverejnenie v Obchodného vestníka namiesto právnickej osoby Úrad pre finančný trh, ktorý rozhodnutie vydal. 

11)	   Zákon č. 510/2002 Z. z. o platobnom styku a o zmene a doplnení niektorých zákonov v znení zákona č. 589/2003  Z. z. a zákona č. 604/2003 Z. z.

Podľa § 63 ods. 5 citovaného zákona právoplatné rozhodnutie o odobratí povolenia na prevádzkovanie platobného systému zašle na uverejnenie Obchodnému vestníku právnická osoba, ktorej bolo odobraté povolenie.

Navrhujeme, aby namiesto právnickej osoby zaslala rozhodnutie o odobratí povolenia na prevádzkovanie platobného systému po nadobudnutí jeho právoplatnosti na uverejnenie v Obchodnom vestníku Národná banka Slovenska.

12)	  Zákon č. 244/2002 Z. z. o rozhodcovskom konaní

	Podľa § 12 ods. 3 citovaného zákona  je zriaďovateľ stáleho rozhodcovského súdu povinný v Obchodnom vestníku zverejniť zriadenie stáleho rozhodcovského súdu,  zriadenie pobočiek stáleho rozhodcovského súdu, štatút a rokovací poriadok ním zriadeného stáleho rozhodcovského súdu, zoznam rozhodcov, ktorí pôsobia na ním zriadenom stálom rozhodcovskom súde, a jeho zmeny. Za zverejnenie údaja o zriadení stáleho rozhodcovského súdu a jeho pobočiek podľa vzoru uvedeného v prílohe č. 1 k nariadeniu vlády Slovenskej republiky č. 42/2004 Z.z. o Obchodnom vestníku  v bode 14 je zriaďovateľ povinný zaplatiť 600 Sk a za zverejnenie príloh k uvedeným údajom (zoznam rozhodcov stáleho rozhodcovského súdu, štatút a rokovací poriadok stáleho rozhodcovského súdu) 5 000 Sk. 	

	V zmysle zákona o rozhodcovskom konaní nie je vedený žiadny centrálny register rozhodcovských súdov. Keďže zo zákona vyplýva povinnosť zriaďovateľa rozhodcovského súdu zverejniť v Obchodnom vestníku zriadenie stáleho rozhodcovského súdu a jeho pobočiek, štatút rozhodcovského súdu, rokovací poriadok a zoznam rozhodcov, informácie o tom, kto má pôsobnosť rozhodcovského súdu, môže verejnosť získať práve z Obchodného vestníka. Takto získané  informácie môžu byť predmetom zmluvnej úpravy súkromnoprávnych subjektov (predmetom tzv. rozhodcovskej doložky k zmluve alebo osobitnej rozhodcovskej zmluvy), preto sa domnievame, že je dôležité, aby údaje uvedené v Obchodnom vestníku boli úplné, správne a pravdivé. Zákon o rozhodcovskom konaní však neustanovuje lehotu na zverejnenie údajov v Obchodnom vestníku, ani nerieši prípad nesplnenia povinnosti zverejniť údaje zo strany zriaďovateľa rozhodcovského súdu, ani sa nezaoberá aktualizáciou údajov zverejnených v Obchodnom vestníku. Vzhľadom na vyššie uvedené, navrhujeme novelizovať predmetný zákon tak, aby Ministerstvo spravodlivosti SR viedlo register rozhodcovských súdov a v prípade nesplnenia povinnosti zverejniť požadované údaje v Obchodnom vestníku, resp. v prípade zverejnenia neúplných, nesprávnych alebo nepravdivých údajov, mohla byť zjednaná náprava. 

13)	  Zákon č. 594/2003 Z. z. o kolektívnom investovaní a o zmene niektorých zákonov

Zákon č. 385/1999 Z. z. o kolektívnom investovaní v znení neskorších predpisov ukladal správcovskej spoločnosti povinnosť zverejňovať správy o svojom hospodárení a o hospodárení s majetkom v podielových fondoch. Nový zákon č. 594/2003 Z. z. o kolektívnom investovaní zrušil povinnosť zverejňovať vyššie uvedené údaje. Navrhujeme doplniť do zákona o kolektívnom vyjednávaní, aby ročná správa a polročná správa správcovskej spoločnosti (§ 93), vrátane zahraničných subjektov kolektívneho investovania a zahraničných správcovských spoločností (§ 78), bola zverejňovaná v Obchodnom vestníku, aby priamo v zákone boli určené sankcie za nezverejnenie údajov v Obchodnom vestníku a aby Úrad pre finančný trh zverejňoval v Obchodnom vestníku svoje rozhodnutia, najmä o zavedení nútenej správy a odňatí povolení (§ 111).  

14)	 Zákon č. 43/2004 Z. z. o starobnom dôchodkovom sporení a o zmene   a doplnení niektorých zákonov v znení zákona č. 186/2004 Z. z. 

          Podľa § 120 ods. 5 zákona č. 43/2004 Z. z. o starobnom dôchodkovom sporení a o zmene   a doplnení niektorých zákonov v znení zákona č. 186/2004 Z. z., ktorý nadobúdol účinnosť 1. februárom 2004, rozhodnutie o odňatí povolenia na vznik a činnosť dôchodkovej správcovskej spoločnosti zašle právnická osoba, ktorej bolo toto povolenie odňaté, na uverejnenie  do 30 dní odo dňa jeho právoplatnosti Obchodnému vestníku.
Navrhujeme, aby právoplatné rozhodnutie o odňatí povolenia na vznik a činnosť dôchodkovej správcovskej spoločnosti zasielal na uverejnenie v Obchodnom vestníku namiesto právnickej osoby Úrad pre finančný trh, ktorý rozhodnutie vydal. 

15)	 Zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov 

         Podľa § 76 ods. 6 zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov, ktorý nadobudol  účinnosť dňa 
1. januára 2005, rozhodnutie o odňatí povolenia na vznik a činnosť doplnkovej dôchodkovej spoločnosti zašle právnická osoba, ktorej bolo toto povolenie odňaté, na uverejnenie Obchodnému vestníku do 30 dní odo dňa nadobudnutia jeho právoplatnosti. 
Navrhujeme, aby právoplatné rozhodnutie o odňatí povolenia na vznik a činnosť doplnkovej dôchodkovej spoločnosti zasielal na uverejnenie v Obchodnom vestníku namiesto právnickej osoby Úrad pre finančný trh, ktorý rozhodnutie vydal. 

II.  Povinnosť štátneho orgánu zverejniť údaje v Obchodnom vestníku

V tých prípadoch, kde povinnosť zverejňovania údajov v Obchodnom vestníku ukladá zákon štátnemu orgánu alebo osobami, na ktoré zákon preniesol výkon štátnej moci, nevznikajú v aplikačnej praxi problémy a príslušné štátne orgány si riadne plnia svoje povinnosti. Z tohto dôvodu navrhujeme opatrenia s cieľom zefektívniť zverejňovanie údajov v Obchodnom vestníku len v týchto ojedinelých prípadoch, kde to považujeme za potrebné:

1)	 Zákon č. 278/1993 Z. z. o správe majetku štátu

Podľa § 8 ods. 3 zákona č. 278/1993 Z. z. o správe majetku štátu, správca majetku štátu zverejňuje osobitné ponukové konanie na prebytočný majetok  štátu, o ktorý neprejavila záujem žiadna štátna rozpočtová organizácia alebo štátna príspevková organizácia, v periodickej tlači s celoštátnou pôsobnosťou. Navrhujeme pripraviť novelu príslušného zákona tak, aby sa za zverejňovanie osobitného ponukového konania považovalo zverejňovanie v Obchodnom vestníku. 

2)	 Nariadenie vlády Slovenskej republiky č. 42/2004 Z.z. o Obchodnom vestníku

V zmysle § 5 ods. 1 citovaného nariadenia podklady na zverejnenie výpisu z obchodného registra a oznámenia o uložení listín do zbierky listín sa zasielajú vydavateľovi Obchodného vestníka v elektronickej podobe. V zmysle platnej právnej úpravy konkurzné súdy zasielajú určené podklady na zverejnenie údajov faxom alebo poštou (§ 5 ods. 2).

Navrhujeme preto umožniť aj konkurzným súdom, aby zasielali podklady na zverejnenie údajov v Obchodnom vestníku pod elektronickou cestou, ako to robia v súčasnosti registrové súdy. 

3)	Zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov

Podľa platného znenia § 125 ods. 2 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, pri vykonaní exekúcie predajom hnuteľných vecí exekútor uverejní termín dražby, súpis vecí a miesto konania dražby na úradnej tabuli exekútora. Exekútor môže uverejniť termín dražby, súpis vecí a miesto konania dražby aj v tlači. Lehota nie je uvedená. Podľa platného znenia § 140 ods. 1 Exekučného poriadku, pri exekúcii predajom nehnuteľností po určení výšky ceny nehnuteľnosti určí exekútor vyhláškou termín dražby, ktorý určí najneskôr na tridsiaty deň od uverejnenia vyhlášky. Podľa § 141 ods. 3 exekútor vyvesí dražobnú vyhlášku na svojej úradnej tabuli, podstatný obsah vyhlášky sa uverejní spôsobom obvyklým v mieste, kde sa nehnuteľnosť nachádza; rovnako môže exekútor uverejniť dražobnú vyhlášku v tlači. Pri exekúcii predajom podniku sa primerane použijú ustanovenia citovaného Exekučného poriadku o exekúcii predajom hnuteľných vecí a nehnuteľností ( § 179 ods. 1). 

Navrhujeme doplniť príslušný zákon  tak, aby povinnosť zverejňovať údaje v stanovenom rozsahu (najmä koho sa dražba týka, termín a miesto konania dražby a kde je k nahliadnutiu súpis vecí) bola splnená ich zverejnením v Obchodnom vestníku. Navrhnuté opatrenie bude zapracované do novely Exekučného poriadku.Vypracovanie novely Exekučného poriadku bolo uložené Ministerstvu spravodlivosti SR v súlade s Plánom legislatívnych úloh na rok 2004. Ministerstvo spravodlivosti SR požiadalo o odklad termínu, ktorý bol schválený na mesiac marec 2005.